КъБР-м и Iэтащхьэр яIущIащ республикэм узыфэ зэрыцIалэ нэхъ шынагъуэхэм щапIэщIэт и сымаджэщхэм я унафэщIхэм
Къэбэрдей-Балъкъэрым и Iэтащхьэ КIуэкIуэ Казбек видеоконференц мардэм тету жэпуэгъуэм и 15-м епсэлъащ республикэм узыфэ зэрыцIалэ нэхъ шынагъуэхэм щапIэщIэт и сымаджэщхэм я унафэщIхэм.
ЗэIущIэм щытепсэлъыхьащ коронавирус узыфэ зэрыцIалэр зэуэлIахэм медицинэ дэIэпыкъуныгъэ зэрагъуэт щIыкIэм, щIыналъэм узыншагъэр хъумэнымкIэ и IэнатIэр COVID-19-м щыпэщIэт лъэхъэнэм узыфэ зэрыцIалэ нэхъ шынагъуэхэм ебэныным хуэгъэпса сымаджэщхэр, нэгъуэщI медицинэ IуэхущIапIэхэр я Iуэху зэблэмыууэ лэжьэн папщIэ къапэщыт зи чэзу къалэнхэм зэрехъулIэм.
Республикэм и УнафэщIым зэIущIэр къыщызэIуихым къыхигъэщащ эпидемиологие щытыкIэр нэхъ гугъу щыхъуа мы лъэхъэнэм Къэбэрдней-Балъкъэрым узыншагъэр хъумэнымкIэ и IэнатIэм и лэжьакIуэхэм я къалэнхэр щытыкIэ гугъум иту зэрагъэзащIэр.
Абы къыдэкIуэу, жиIащ КъБР-м и Iэтащхьэм, щытыкIэм апхуэдэу зихъуэжынкIэ зэрыхъунур хуагъэфэщат икIи республикэм узыншагъэр хъумэнымкIэ и IэнатIэр хуэхьэзыру ирихьэлIащ коронавирус зэуэлIахэм я бжыгъэр нэхъыбэ зэрыхъум. Узыфэ зэрыцIалэм пэщIэтыныр зэтраухуа мардэхэм тету адэкIи егъэкIуэкIыпхъэщ. «Ди дежкIэ мыхьэнэшхуэ иIэщ медицинэ IуэхущIапIэ псори зэпымыууэ лэжьэным, адэкIэ къэхъункIэ хъунум теухуа унафэхэр зэпэлъытауэ къэщтэным», — къыхигъэщащ КIуэкIуэ К. В.
КIуэкIуэ Казбек сымаджэщхэм, узыншагъэр хъумэн IэнатIэм и лэжьакIуэ псоми фIыщIэ яхуищIащ я IэщIагъэм фIыуэ зэрыхащIыкIым, гудзакъэ яIэу я къалэнхэр зэрагъэзащIэм папщIэ, апхуэдэуи щIэупщIащ я лэжьыгъэр къызэрызэгъэпэща щIыкIэм, зыIууэ гугъуехьхэм зыщигъэгъуэзащ.
ЗэIущIэм зыщыхэплъахэм ящыщщ сымаджэхэм хуагъэхьэзыр гъуэлъыпIэхэм кислород ешэлIэным, медицинэ лэжьакIуэхэр пIалъэкIэ щыпсэунухэмкIэ къызэгъэпэщыным ехьэлIа лъэпощхьэпохэр, медицинэ лэжьакIуэхэм коронавирус узыфэр япкърытрэ япкърымытрэ зэхагъэ-кIын папщIэ къэпщытэныгъэхэр щIэх-щIэхыурэ егъэкIуэкIыныр, апхуэдэуи Къэбэрдей-Балъкъэрым узыншагъэр хъумэнымкIэ и IэнатIэр егъэфIэкIуэным ехьэлIа Iуэхухэр.
КIуэкIуэ Казбек дохутырхэр къигъэгугъащ зытепсэлъыхьа Iуэху псоми я унафэр икIэщIыпIэкIэ ящIыну.
КъБР-м и Iэтащхьэмрэ Правительствэмрэ я пресс-IуэхущIапIэ.
